b"\n_START_ARTICLE_\nAud\xc3\xadmetre\n_START_SECTION_\nHist\xc3\xb2ria\n_START_PARAGRAPH_\nL'aud\xc3\xadmetre va ser inventat en 1936 per Robert F. Elder i Louis Woodruff, ambd\xc3\xb3s professors de l'Institut de Tecnologia de Massachusetts dels Estats Units. En un primer moment, la funci\xc3\xb3 d'aquest era realitzar mesures del nombre d'aparells de r\xc3\xa0dio encesos i registrar l'emissora que sintonitzaven. A m\xc3\xa9s, estava connectat al dial de la r\xc3\xa0dio i gravava en un rotllo de paper les dades obtingudes._NEWLINE_La primera empresa a dedicar-se a aquest sistema de mesura va ser Nielsen, als anys 40. Els t\xc3\xa8cnics de l'empresa recollien di\xc3\xa0riament els rotllos de paper per estudiar-los i substituir-los per uns nous. M\xc3\xa9s endavant, es van substituir els rotllos de paper per pel\xc2\xb7l\xc3\xadcules de 16mm, la qual cosa simplificava el fet de reposar-les i redu\xc3\xafa les despeses econ\xc3\xb2miques de forma considerable. A m\xc3\xa9s a m\xc3\xa9s, els mateixos usuaris de l'aud\xc3\xadmetre podien reposar-les._NEWLINE_A partir dels anys 50 l'aud\xc3\xadmetre es va consolidar com un mesurador d'audi\xc3\xa8ncies a la televisi\xc3\xb3. Des d'aquell moment s'ha dedicat quasi amb exclusivitat a ella i ha guanyat en precisi\xc3\xb3. L'empresa Nielsen va arribar a desenvolupar al voltant de 200 models, dels quals tan sols 24 van ser finalment operatius. _NEWLINE_At\xc3\xa8s que tots aquests necessitaven una gran col\xc2\xb7laboraci\xc3\xb3 per part de l'usuari, ja en 1957 Nielsen va buscar idees per disminuir a\xc3\xa7\xc3\xb2 amb un aud\xc3\xadmetre amb forma de coix\xc3\xad que s'activava cada vegada que alg\xc3\xba s'asseia damunt d'ell. Els problemes d'aquest model de seguida es feren palesos, ja que moltes vegades, quan la gent emprava el coix\xc3\xad, no estava veient la televisi\xc3\xb3. A Fran\xc3\xa7a s'han emprat aud\xc3\xadmetres fotoel\xc3\xa8ctrics que detecten qualsevol moviment en l'habitaci\xc3\xb3, incl\xc3\xbas si l'individu estava o no mirant l'aparell de televisi\xc3\xb3. Models pareguts a l'anterior van ser desenvolupats novament per Nielsen, incorporant infrarojos i videoc\xc3\xa0meres en lloc de c\xc3\xa8l\xc2\xb7lules fotoel\xc3\xa8ctriques, la qual cosa va conduir a nombroses protestes per la conseg\xc3\xbcent falta d'intimitat, per tant es van retirar els models. _NEWLINE_En els \xc3\xbaltims anys s'ha creat un programari per a precisar la informaci\xc3\xb3 i un altre per acompanyar la informaci\xc3\xb3 d'un suport visual. Tamb\xc3\xa9 es va crear Plan TV que acumula la informaci\xc3\xb3 sobre els espais publicitaris per a fer la planificaci\xc3\xb3 de campanyes publicit\xc3\xa0ries i saber quina \xc3\xa9s la franja hor\xc3\xa0ria on m\xc3\xa9s conv\xc3\xa9 emetre l'anunci.\n_START_SECTION_\nCaracter\xc3\xadstiques generals\n_START_PARAGRAPH_\nL'aparell aud\xc3\xadmetre \xc3\xa9s semblant a un aparell de TDT que controla l'\xc3\xbas de la televisi\xc3\xb3 i de tots els equips auxiliars v\xc3\xaddeo, ordinador,\xe2\x80\xa6) L'aud\xc3\xadmetre registra di\xc3\xa0riament els canvis, emmagatzema la informaci\xc3\xb3 a trav\xc3\xa9s d'un m\xc3\xb2dem (permet emmagatzemar informaci\xc3\xb3 fins a tres dies) i finalment envia les dades a la central al final del dia a trav\xc3\xa9s d'una trucada de tel\xc3\xa8fon muda._NEWLINE_Quan s'instal\xc2\xb7la un aud\xc3\xadmetre es canvia el comandament a dist\xc3\xa0ncia normal per un altre amb lletres que corresponen a cada membre de la fam\xc3\xadlia, per poder identificar-se. El comandament tamb\xc3\xa9 t\xc3\xa9 botons per a valorar el que s'est\xc3\xa0 veient en cada moment._NEWLINE_Tots els habitatges on s'instal\xc2\xb7la l'aud\xc3\xadmetre han de tenir necess\xc3\xa0riament una televisi\xc3\xb3 i com a m\xc3\xa0xim poden tenir-ne 8._NEWLINE_Cada any es renova la quarta part d'aud\xc3\xadmetres i per a incrementar la participaci\xc3\xb3 la gent que en t\xc3\xa9 un acumula punts que es canvien per regals quan acaben els quatre anys.\n_START_SECTION_\nCapacitats actuals\n_START_PARAGRAPH_\nEls aud\xc3\xadmetres originals per a televisi\xc3\xb3 tan sols eren capa\xc3\xa7os de mesurar el nombre de llars que es connectaven a un canal de televisi\xc3\xb3, la qual cosa ha estat superada amb l'aud\xc3\xadmetre individual, capa\xc3\xa7 de comptar el nombre d'espectadors. Aquest model posse\xc3\xafx un comandament a dist\xc3\xa0ncia en el qual cada membre de la fam\xc3\xadlia t\xc3\xa9 assignat un nombre. D'aquesta manera l'aud\xc3\xadmetre coneix en cada moment els membres de la fam\xc3\xadlia que estan davant del televisor. Els botons sobrants del comandament poden ser utilitzats per visites que no en tinguen assignat cap altre. _NEWLINE_M\xc3\xa9s enll\xc3\xa0 de l'aud\xc3\xadmetre individual, hi ha altres models protot\xc3\xadpics que no van arribar a estandarditzar-se a causa de la seva complexitat. Un aud\xc3\xadmetre provat solament a territori su\xc3\xads formulava preguntes a l'espectador mentre aquest veia la televisi\xc3\xb3. Un model nord-americ\xc3\xa0 inclo\xc3\xafa un lector de codis de barres per con\xc3\xa8ixer els productes que els individus compraven al llarg del dia. _NEWLINE_L'aud\xc3\xadmetre actual ha evolucionat tant que permet emmagatzemar gran quantitat de dades en un petit disc dur, per la qual cosa, els talls d'electricitat no afecten a la recol\xc2\xb7lecta de dades, que sol ser di\xc3\xa0ria i es realitza al final de la jornada de forma autom\xc3\xa0tica i a trav\xc3\xa9s de la l\xc3\xadnia telef\xc3\xb2nica. Aquestes dades inclouen el canvi de canals, els temps de connexi\xc3\xb3, els individus identificats amb les seves caracter\xc3\xadstiques personals com sexe i edat, o la utilitzaci\xc3\xb3 de video i altres perif\xc3\xa8rics."